Na temelju članka 15. Zakona o javnoj nabavi („Narodne novine“, broj 120/16., 114/22. i 48/26. – u daljnjem tekstu: Zakon), članka  33.  Statuta Općine Jelsa („Službeni glasnik Općina Jelsa“ broj:3/21) Općinsko vijeće Općine Jelsa, dana ___________2026. godine, donosi
PRAVILNIK
o planiranju i provedbi postupaka jednostavne nabave
I. OPĆE ODREDBE
Predmet Pravilnika
Članak 1.
(1) Ovim se Pravilnikom uređuju pravila, uvjeti i postupci jednostavne nabave robe, radova i usluga čija je procijenjena vrijednost manja od vrijednosnih pragova iz članka 12. stavka 1. Zakona, koju provodi Naručitelj Općina Jelsa (u daljnjem tekstu: Naručitelj).
(2) Na sve postupke jednostavne nabave primjenjuju se načela javne nabave iz članka 4. Zakona te odredbe Zakona koje uređuju sukob interesa (članci 75. – 83. Zakona).
(3) Pojmovi koji se rabe u ovom Pravilniku imaju značenje sukladno Zakonu, propisima donesenim na temelju Zakona i ovom Pravilniku.
Primjena izričaja
Članak 2.
(1) Izrazi koji se u ovom Pravilniku koriste za osobe u muškom rodu odnose se jednako na muški i ženski rod.
(2) Sve novčane vrijednosti u ovom Pravilniku iskazane su u eurima bez poreza na dodanu vrijednost (u daljnjem tekstu: PDV).
Definicija jednostavne nabave
Članak 3.
(1) Jednostavna nabava je nabava do vrijednosnih pragova iz članka 12. stavka 1. Zakona, i to:
a) za robu i usluge manje od 50.000,00 eura;
b) za radove manje od 100.000,00 eura.



II. NAČELA JEDNOSTAVNE NABAVE
Načela
Članak 4.
(1) U postupku jednostavne nabave Naručitelj je obvezan postupati u skladu s načelima:
– slobode kretanja robe;
– slobode poslovnog nastana;
– slobode pružanja usluga;
– tržišnog natjecanja;
– jednakog tretmana;
– zabrane diskriminacije;
– uzajamnog priznavanja;
– razmjernosti i transparentnosti;
– učinkovitosti, ekonomičnosti i svrhovitosti uporabe javnih sredstava.
(2) Naručitelj je obvezan primjenjivati odredbe propisa kojima se uređuje pravo okoliša, socijalno i radno pravo, uključujući kolektivne ugovore, a osobito obvezu isplate ugovorene plaće, te odredbe međunarodnog prava okoliša, socijalnog i radnog prava nabrojene u Prilogu XI. Zakona.
III. SUKOB INTERESA
Sprječavanje sukoba interesa
Članak 5.
(1) Naručitelj je obvezan poduzeti odgovarajuće mjere radi učinkovitog sprječavanja, prepoznavanja i uklanjanja sukoba interesa u jednostavnoj nabavi.
(2) Predstavnicima Naručitelja u smislu ovoga Pravilnika smatraju se osobe iz članka 76. stavka 2. Zakona, i to:
1. čelnik Naručitelja; 
2. član upravnog, upravljačkog i nadzornog tijela Naručitelja;
3. član stručnog povjerenstva za jednostavnu nabavu;
4. druga osoba koja je uključena u provedbu ili koja može utjecati na odlučivanje u postupku jednostavne nabave;
5. osoba koja može utjecati na sadržaj poziva na dostavu ponuda i drugih dokumenata jednostavne nabave.
(3) Gospodarskim subjektom u smislu ovoga Pravilnika smatra se ponuditelj, član zajednice, podugovaratelj i drugi subjekt na kojeg se ponuditelj oslanja.
(4) Sukob interesa između Naručitelja i gospodarskih subjekata uređuju članci 76. – 83. Zakona, koji se na odgovarajući način primjenjuju na postupke jednostavne nabave.
Izjava o nepostojanju sukoba interesa

Članak 6.
(1) Predstavnici Naručitelja iz članka 5. stavka 2. ovoga Pravilnika dužni su prije početka rada u postupku jednostavne nabave potpisati izjavu o postojanju ili nepostojanju sukoba interesa.
(2) U slučaju saznanja o postojanju sukoba interesa tijekom postupka jednostavne nabave, predstavnik Naručitelja iz članka 5. stavka 2. točaka 2. – 5. ovoga Pravilnika obvezan je odmah po saznanju, a najkasnije sljedeći dan, izuzeti se iz daljnjeg postupanja te o tome obavijestiti čelnika Naručitelja, 
(3) Čelnik naručitelja u slučaju iz stavka 2. ovoga članka osigurava da izuzeti predstavnik prestane sa svim aktivnostima u postupku, te bez odgode određuje drugu osobu predstavnikom Naručitelja koja preuzima njegove aktivnosti.
(4) U slučaju sukoba interesa čelnika Naručitelja te kada izuzimanje iz stavka 2. ovoga članka nije moguće ili se njime ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, postupak jednostavne nabave se poništava.
IV. PLANIRANJE I VRIJEDNOSNE KATEGORIJE
Plan nabave i registar ugovora
Članak 7.
(1) Naručitelj donosi plan nabave za kalendarsku godinu sukladno članku 28. Zakona.
(2) U plan nabave i registar ugovora unose se predmeti nabave čija je procijenjena vrijednost jednaka ili veća od 5.000,00 eura bez PDV-a.
(3) Plan nabave, sve njegove izmjene i dopune te registar ugovora i okvirnih sporazuma Naručitelj objavljuje u Elektroničkom oglasniku javne nabave Republike Hrvatske (u daljnjem tekstu: EOJN RH).
(4) U registar ugovora unose se i ugovori sklopljeni temeljem izuzeća od primjene Zakona iz članaka 33. i 34. Zakona, uz obrazloženje razloga za izuzeće.


Vrijednosne kategorije 
Članak 8.
(1) Postupci jednostavne nabave, prema procijenjenoj vrijednosti predmeta nabave bez PDV-a, dijele se u sljedeće vrijednosne kategorije:
	Kategorija
	Procijenjena vrijednost (EUR, bez PDV-a)
	Modul jednostavne nabave EOJN RH
	Javna objava

	I.
	<=15.000,00
	Nije obvezno
	Ne

	II.
	Robe, usluge >15.000,00  <=25.000,00 
/radovi: > 15.000,00  <=45.000,00
	Obavezno
	Ne

	III.
	Robe, usluge > 25.000,00  <50.000,00 /radovi: 
> 45.000,00 <100.000,00
	Obvezno
	Da




(3) Naručitelj može uvijek postupati prema pravilima predviđenima za višu vrijednosnu kategoriju.
Akti u postupku jednostavne nabave
Članak 9.
(1) Postupak jednostavne nabave dokumentira se aktima koje, ovisno o vrijednosnoj kategoriji, izdaje odnosno donosi Naručitelj, kako slijedi:
a) za nabavu I. kategorije – narudžbenica ili ugovor ili okvirni sporazum sa ponuditeljem po vlastitom izboru
b) za nabavu II. i III. kategorije – pisani zahtjev za nabavu, odluka o pokretanju postupka i imenovanju stručnog povjerenstva, zapisnik o pregledu i ocjeni ponuda, odluka o odabiru ili odluka o poništenju, narudžbenica ili ugovor ili okvirni sporazum;

(2) Sadržaj zahtjeva za nabavu (predmet nabave, procijenjena vrijednost, planska pozicija, izvor financiranja, predloženi rok izvršenja i obrazloženje potrebe), kao i obrasce, propisuje čelnik Naručitelja, odnosno odgovorna osoba, posebnom uputom ili obrascem.
(3) Akti iz stavka 1. ovoga članka čuvaju se u dosjeu predmeta nabave sukladno odredbama ovoga Pravilnika o čuvanju dokumentacije.
V. POSTUPAK NABAVE I. KATEGORIJE
Provedba nabave I. kategorije
Članak 10.
[bookmark: _Hlk230771295](1) Nabava procijenjene vrijednosti manje od 15.000,00 eura provodi se izravnim ugovaranjem i izdavanjem narudžbenice, bez obveze prikupljanja ponuda .Narudžbenicu potpisuje čelnik Naručitelja. 
(2) Naručitelj je obvezan sačuvati dokumentaciju o utrošku sredstava (račun, narudžbenicu, otpremnicu i sl.) u skladu s propisima o računovodstvu i evidenciji.
 (3) Kod provedbe postupaka nabave iz I kategorije  moguća je primjena elektroničkih sredstava komunikacije.
VII. POSTUPAK NABAVE II. i III. KATEGORIJE
Provedba nabave II. kategorije
Članak 11.
(1) Postupku nabave II. kategorije prethodi pisani zahtjev za nabavu, koji odobrava čelnik Naručitelja
(2) Naručitelj odabire dva ili više gospodarskih subjekata kojima upućuje poziv na dostavu ponuda.  Poziv se upućuje isključivo putem sustava EOJN, a pozvati je moguće samo gospodarske subjekte koji su registrirani na EOJN RH. Ako naručitelj želi uputiti poziv zajednici ponuditelja, poziv se šalje nositelju/ovlaštenom članu za komunikaciju.
(3) Pristup postupku i predaji ponude tijekom njegova trajanja omogućen je samo pozvanim gospodarskim subjektima. Imajući u vidu načelo transparentnosti, postupak postaje javan objavom odluke o odabiru ili poništenju.  
(4) Postupak se okončava potpisivanjem narudžbenice, sklapanjem ugovora ili okvirnog sporazuma ukoliko podnositelj zahtjeva ima potrebu za istim. Ugovor potpisuje čelnik Naručitelja. 
Provedba nabave III. kategorije

Članak 12.
(1) Postupak nabave III. vrijednosne kategorije Naručitelj je obvezan provesti putem javne objave u modulu jednostavne nabave EOJN RH.
(2) U modulu EOJN RH naručitelji prilikom pripreme postupka može odabrati  gospodarske subjekte kojima će biti upućen dodatni poziv za sudjelovanje u postupku. Korištenje navedene opcije ne ograničava niti isključuje ostale gospodarske subjekte od sudjelovanja u postupku i podnošenju ponuda. Odabrani gospodarski subjekti stoga se pozivaju dodatno, uz zadržavanje prava svih drugih zainteresiranih gospodarskih subjekata na sudjelovanje.
(3) Poziv na dostavu ponuda sadrži najmanje:
1. podatke o Naručitelju (naziv, adresu, OIB, kontakt podatke);
2. predmet nabave, opis, količinu i tehničke specifikacije, troškovnik, mjesto i rok izvršenja;
3. procijenjenu vrijednost nabave;
4. kriterij za odabir ponude;
5. uvjete sposobnosti gospodarskog subjekta i traženu dokumentaciju;
6. rok, način i mjesto dostave ponuda;
7. rok valjanosti ponude;
8. uvjete plaćanja i odredbe o jamstvima, ako se traže;
9. podatak o pravnoj zaštiti.
(4) Rok za dostavu ponuda određuje Naručitelj, vodeći računa o složenosti i predmetu nabave, a ne smije biti kraći od pet (5) dana od dana slanja, odnosno objave poziva.
(5) Postupak se okončava potpisivanjem narudžbenice, sklapanjem ugovora ili okvirnog sporazuma ukoliko podnositelj zahtjeva ima potrebu za istim. Ugovor potpisuje čelnik Naručitelja. 

Članak 13.
(1) Iznimno od članka 12. ovoga Pravilnika, Naručitelj može provesti postupak jednostavne nabave III. kategorije bez javne objave, isključivo putem modula jednostavne nabave EOJN RH (provedbom postupka nabave II. kategorije) :
a) ako u prethodno provedenom postupku jednostavne nabave nije podnesena nijedna ponuda ili nijedna valjana ponuda, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
 1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe;
 2. ako iz tehničkih razloga predmet nabave može isporučiti samo određeni gospodarski subjekt;
 3. ako je to nužno radi zaštite isključivih prava, uključujući prava intelektualnog vlasništva;
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(2) Razlozi za primjenu iznimke iz stavka 1. ovoga članka navode se i obrazlažu u zahtjevu za nabavu i u objavi u modulu jednostavne nabave EOJN RH.

VIII. OTVARANJE, PREGLED I OCJENA PONUDA 
Članak 14.
(1) Ponuda mora sadržavati dokumente tražene Pozivom za dostavu ponuda
Članak 15.
(1) Naručitelj može u pozivu na dostavu ponuda predvidjeti da gospodarski subjekt umjesto dokaza o ispunjenju uvjeta sposobnosti i osnova za isključenje dostavi europsku jedinstvenu dokumentaciju o nabavi (ESPD) iz članka 260. Zakona, kao preliminarni dokaz.
(2) Ukoliko naručitelj u postupku jednostavne nabave označi da će koristiti ESPD, sustav EOJN onemogućuje gospodarskom subjektu da preda ponudu bez prethodnog kreiranja i dostave ESPD-a kroz EOJN RH. 
 (3) Naručitelj može tijekom postupka u bilo kojem trenutku zatražiti od ponuditelja koji je dostavio ekonomski najpovoljniju ponudu da dostavi ažurirane popratne dokumente kojima dokazuje točnost izjava iz ESPD-a, u primjerenom roku koji ne može biti kraći od pet (5) dana.
(4) Naručitelj nije dužan zahtijevati popratne dokumente ako ih može pribaviti izravno pristupom besplatnim nacionalnim bazama podataka.
(5) Naručitelj će odbiti ponudu ponuditelja koji ne dostavi tražene popratne dokumente u određenom roku ili ako se utvrdi da je u ESPD-u dao neistinite podatke.
Odluka o pokretanju postupka i imenovanju stručnog povjerenstva

Članak 16.
(1) Za postupke jednostavne nabave II. i III. vrijednosne kategorije čelnik Naručitelja, odnosno odgovorna osoba, donosi odluku o pokretanju postupka i imenovanju stručnog povjerenstva.
(2) Odluka iz stavka 1. ovoga članka sadrži najmanje: oznaku (evidencijski broj) postupka, predmet nabave, procijenjenu vrijednost, vrijednosna kategorija,  način provedbe (javna objava ili poziv na adrese po izboru Naručitelja) te imena članova stručnog povjerenstva i njihova zaduženja.
(3) Stručno povjerenstvo čine u pravilu najmanje dva člana, od kojih najmanje jedan ima certifikat u području javne nabave, ako se radi o nabavi u kojoj je takvo postupanje uobičajeno propisano.
(4) Stručno povjerenstvo provodi sve radnje u postupku, izrađuje zapisnike i predlaže donošenje odluke o odabiru ili odluke o poništenju.
Otvaranje ponuda
Članak 17.
(1) Otvaranje ponuda u postupcima II. i III. kategorije provodi se u modulu jednostavne nabave EOJN RH, u pravilu odmah po isteku roka za dostavu ponuda.
(2) Otvaranje ponuda nije javno.
(3) O otvaranju ponuda sastavlja se zapisnik koji sadrži najmanje podatke o nazivu Naručitelja, predmetu nabave, broju zaprimljenih ponuda, ponuditeljima i ponuđenim cijenama.
Pregled i ocjena ponuda
Članak 18.
(1) Stručno povjerenstvo pregledava i ocjenjuje ponude na temelju uvjeta i zahtjeva iz poziva na dostavu ponuda.
(2) Naručitelj uspoređuje cijene ponuda bez PDV-a.
(3) Naručitelj rangira valjane ponude prema kriteriju za odabir, uključujući i ponude čija je cijena viša od procijenjene vrijednosti, osim ako je u pozivu na dostavu ponuda izričito propisano da se takva ponuda odbija kao neprihvatljiva.
(4) O pregledu i ocjeni ponuda sastavlja se zapisnik.
IX. POJAŠNJENJE PONUDE I ISPRAVAK RAČUNSKE POGREŠKE
Članak 19.
(1) Ako su informacije ili dokumentacija koje je trebao dostaviti gospodarski subjekt nepotpune ili pogrešne, ili ako određeni dokumenti nedostaju, Naručitelj može, poštujući načela jednakog tretmana i transparentnosti, od gospodarskog subjekta zahtijevati pojašnjenje, dopunu ili dostavu nužnih informacija ili dokumentacije u primjerenom roku, koji ne smije biti kraći od pet (5) dana, sve sukladno članku 293. Zakona

(2) Komunikacija između Naručitelja i gospodarskog subjekta u svezi s pojašnjenjem ponude provodi se putem modula jednostavne nabave EOJN RH.
 (3) Naručitelj je obvezan provjeriti računsku ispravnost ponuda.
(4) Ako ponuditelj ne prihvati ispravak računske pogreške ili u određenom roku ne odgovori, njegova ponuda odbija se kao nepravilna.
X. ODLUKA O ODABIRU I PRAVNA ZAŠTITA
Kriterij za odabir ponude
Članak 20.
(1) Naručitelj može odabrati slijedeće kriterije za odabir ponude:  
· Cijena ponude 
· Cijena ponude i kvalitete 
· Trošak i kvaliteta 
Odluka o odabiru
Članak 21.
(1) Stručno povjerenstvo nakon pregleda i ocjene ponuda izrađuje prijedlog odluke o odabiru ili odluke o poništenju, koji s pripadajućim zapisnicima dostavlja čelniku Naručitelja. 
(2) Odluku o odabiru ili o poništenju donosi čelnik Naručitelja.
(3) Odluka iz stavka 2. ovoga članka dostavlja se ponuditeljima u postupcima III.  kategorije putem modula jednostavne nabave EOJN RH.
Razlozi poništenja postupka
Članak 22.
(1) Naručitelj poništava postupak jednostavne nabave za kategoriju III  ako:
1. nije pristigla nijedna ponuda ili nijedna valjana ponuda;
2. su sve ponude veće od osiguranih sredstava ili procijenjene vrijednosti, a Naručitelj ne može osigurati dodatna sredstva;
3. postanu poznate okolnosti zbog kojih ne bi došlo do pokretanja postupka, da su bile poznate prije njegova pokretanja;
4. se utvrdi sukob interesa koji se ne može na drugi način otkloniti;
5. je to potrebno radi zaštite javnog interesa.
Pravna zaštita
Članak 23.
(1) U postupcima jednostavne nabave čija je procijenjena vrijednost veća od 15.000,00 eura (II. i III. kategorija), gospodarski subjekt koji je sudjelovao u postupku ima pravo prigovora čelniku Naručitelja.
(2) Prigovor se podnosi pisanim putem, u roku od tri (3) dana od dana primitka odluke o odabiru ili odluke o poništenju, odnosno od dana saznanja o povredi prava.
(3) Prigovor se podnosi čelniku Naručitelja te sadrži podatke o podnositelju, oznaku postupka, opis povrede, dokaze i potpis.
(4) Čelnik Naručitelja donosi Odluku o prigovoru u roku od 8 (osam) dana.
XI. SKLAPANJE I IZVRŠENJE UGOVORA
Sklapanje ugovora
Članak 24.
(1) Na temelju izvršne odluke o odabiru, Naručitelj s odabranim ponuditeljem sklapa ugovor o jednostavnoj nabavi ili okvirni sporazum  ili izdaje narudžbenicu.
(2) Ugovor mora biti u skladu s uvjetima iz poziva na dostavu ponuda i odabranom ponudom.
(3) U postupcima III.  kategorije ugovor se može potpisati kvalificiranim elektroničkim potpisom i razmijeniti putem EOJN RH.
Izvršenje ugovora
Članak 25.
(1) Podnositelj zahtjeva prati izvršenje ugovora i osigurava da se isporuka robe, izvođenje radova ili pružanje usluga provodi sukladno ugovorenim uvjetima.

XII. IZMJENE UGOVORA
Izmjene ugovora i dougovaranje
Članak 26.
(1) Tijekom izvršenja narudžbenica, ugovora o jednostavnoj nabavi ili okvirnog sporazuma iz ovoga Pravilnika nije dozvoljeno dougovaranje roba , radova i usluga istog predmeta nabave koji vrijednosno prelaze u veću kategoriju
XIII. DOKUMENTACIJA, ČUVANJE I IZVJEŠĆIVANJE
Dokumentacija o postupku
Članak 27.
(1) Naručitelj vodi i čuva dokumentaciju o svakom postupku jednostavne nabave.
(2) Dokumentacija obuhvaća osobito: poziv na dostavu ponuda, ponude, zapisnike, prepisku s ponuditeljima, odluku o odabiru ili poništenju, ugovor, okvirni sporazum odnosno narudžbenicu i dokaze o izvršenju.
(3) Dokumentacija se čuva najmanje četiri (4) godine od završetka postupka, odnosno duže ako je tako propisano posebnim propisom.
XIV. PRIJELAZNE I ZAVRŠNE ODREDBE
Postupci u tijeku
Članak 28.
Postupci jednostavne nabave pokrenuti prije stupanja na snagu ovoga Pravilnika dovršit će se prema odredbama akta koji je bio na snazi u trenutku pokretanja postupka.
Stupanje na snagu i objava
Članak 29.

(1) Ovaj Pravilnik objavljuje se na internetskim stranicama Naručitelja te se čini dostupnim u EOJN RH, sukladno članku 15. stavku 4. Zakona.
(2) Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave, KLASA: : 400-01/25-01/1, URBROJ: 2181-26-25-1
  od 03. veljače 2025.g. 
(3) Ovaj Pravilnik stupa na snagu        2026.g. 

KLASA:					PREDSJEDNIK 
URBROJ :                                                                           OPĆINSKOG VIJEĆA OPĆINE 
							                               JELSA


Jelsa,           	 						         Jure Gurdulić, dipl.oec. 


